નંદીએ દક્ષને શ્રાપ આપ્યો અને ભૃગુએ નંદીને શ્રાપ આપ્યો તે શાસ્ત્રની મર્યાદા અને મર્યાદાના ઉલ્લંઘનમાં રહેલાં ભયસ્થાનો બતાવે છે. આજે પણ આપણે સમાજમાં શું જોઈએ છીએ? નંદી અને ભૃગુનો શ્રાપ કામ કરતો દેખાય છે. એક તરફ શાસ્ત્રોની પારાયણો, મંત્રોના પુરશ્ચરણો અને ક્રિયાકાંડની ધમાલમાં આત્મતત્વ વિસારે પડે છે. બીજી તરફ સર્વ શાસ્ત્રોને પાણીમાં પધરાવી, સર્વ મર્યાદાઓને તોડીફોડી સ્વેચ્છાનુસારનું ઉન્મત નૃત્ય ચાલે છે. દક્ષના અનુયાયીઓ અને શિવના અનુચરો પાસેથિ સાચો અને સૂક્ષ્મ માર્ગ મળવો દુર્લભ છે. ત્યારે માર્ગ કોણ બતાવશે ? જેણે દક્ષ અને શિવનો સંબંધ જોડી આપ્યો તે સતી પાસે આપણે અધ્યાત્મની દીક્ષા લેવા જવું પડશે. સતી એક એવી તેજરેખા છે, જે યજ્ઞમાં જાતને હોમીને યજ્ઞથી પર તત્વનો પરિચય કરાવે છે. સતીના અગ્નિપ્રવેશથી જે મન હાહાકાર મચાવે છે તેને આપણે કહેવું પડશે કે તારે જ પહેલું યજ્ઞકુંડમાં હોમાવાનું છે.